Láilá Susanne Vars

Láilá Susanne Vars (født 19. august 1976 fra Láhpoluoppal i Kautokeino kommune) er jurist og tidligere politiker. Hun er tidligere fagdirektør ved Norges institusjon for menneskerettigheter (NIM). Hun ble 24. mars 2017 valgt av FNs Menneskerettighetsråd som arktiske urfolks ekspertmedlem i Menneskerettighetsrådets rådgivende organ, Expert Mechanism on the Rights of Indigenous Peoples (Ekspertmekanismen for urfolks rettigheter (EMRIP)) for perioden 2017–2020. Hun ble gjenvalgt for en ny treårsperiode i mars 2020 og ble valgt til leder for EMRIP i juni 2020. I august 2019 tiltrådte hun som rektor ved Samisk høgskole.

Hun var partileder for partiet Árja fra 2008 til 2010, og var visepresident i Sametinget 2009–2013. I 2013 ble hun direktør ved Gáldu - Kompetansesenter for urfolks rettigheter.

Hun er utdannet cand.jur fra 2001, har doktorgrad i rettsvitenskap fra Universitetet i Tromsø. Hun har jobbet som juridisk rådgiver for Sametinget fra 2001 til 2004, og hun var sentral i arbeidet med Finnmarksloven og deltok også i forhandlingene om FNs Urfolkserklæring på vegne av Sametinget i Norge. Hun har vært leder for Samisk juristforening og hatt en rekke tillitsverv ved Universitetet i Tromsø. Hun begynte som universitetsstipendiat ved Juridisk Fakultet ved UiT Norges Arktiske Universitet i 2004. Hun har publisert flere vitenskapelige artikler om samiske rettighetsforhold og urfolks rettigheter. 28. januar 2010 ble hun historisk da hun som første samiske kvinne disputerte for den juridiske doktorgrad med tema «The sámi people's right to self-determination».

Ved Sametingsvalget 2009 var hun partiets førstekandidat i valgkrets 2 (Ávjovárri valgkrets), og ble stemt inn på Sametinget for perioden 2009-13, da hun tok førstemandatet i valgkretsen sin foran de to tidligere Sametingspresidentene Egil Olli (Ap) og Aili Keskitalo (NSR). 25. februar 2010 besluttet Sametingets plenumsmøte at sametingsrådets medlemmer skal tre ut av Sametingets plenum, og bli erstattet av sine varamedlemmer. Alf Isaksen overtok da hennes plass som sametingsrepresentant.

Vars ble gjenvalgt for sametingsperioden 2013–2017, og var parlamentarisk leder for Árjas sametingsgruppe, medlem av plan- og finanskomiteen samt medlem av Samisk Parlamentarisk Råd 2013- 1. januar 2017. Vars søkte og fikk innvilget fritak fra sitt verv som sametingsrepresentant fra og med 1. januar 2017 da hun tiltrådte stillingen som fagdirektør ved Norges Nasjonale Institusjon for Menneskerettigheter.

Vars ble i 2013 oppnevnt som medlem av den norske regjeringens Tater/romaniutvalg ledet av ambassadør Knut Vollebæk (2013–2015) og hun ble samme år oppnevnt som medlem av den nasjonale UNESCO- kommisjonen i Norge (2013–2016).

Vars var nestleder for styret ved det juridiske fakultet ved Universitetet i Tromsø - Norges Arktiske Universitet 2013–2017. Hun har vært styremedlem i det internasjonale styret for International Work Group of Indigenous Affairs (IWGIA) med base i København, Danmark i perioden 2017-2020. 

Hun er bosatt i Kautokeino kommune.

Referanser

Eksterne lenker 
 Profil på Sametinget

Árja-politikere
Norske sametingspolitikere
Samiske politikere
Samisk politikk
Personer fra Kautokeino kommune
Fødsler i 1976